## Odluka o osnivanju Međuresornog povjerenstva za NATO

### NN 116/2009 (25.9.2009.), Odluka o osnivanju Međuresornog povjerenstva za NATO

116 25.09.2009 Odluka o osnivanju Međuresornog povjerenstva za NATO

VLADA REPUBLIKE HRVATSKE

2871

Na temelju članka 23. stavaka 1. i 3. Zakona o Vladi Republike Hrvatske (»Narodne novine«, br. 101/98, 15/2000 i 117/2001, 199/2003, 30/2004 i 77/2009), Vlada Republike Hrvatske je na sjednici održanoj 22. rujna 2009. godine donijela

ODLUKU

O OSNIVANJU MEĐURESORNOG POVJERENSTVA ZA NATO

I.

Ovom Odlukom osniva se Međuresorno povjerenstvo za NATO (u daljnjem tekstu: Povjerenstvo) te Savjet međuresornog povjerenstva za NATO.

II.

Zadaće Povjerenstva su:

– analiziranje, predlaganje i koordiniranje aktivnosti povezanih s članstvom Republike Hrvatske u NATO-u,

– jačanje NATO dimenzije u obavljanju poslova iz nadležnosti različitih državnih tijela, kroz generiranje rasprave i konkretnih projekata o NATO temama.

III.

Članovi Povjerenstva su:

– predstavnik Ministarstva vanjskih poslova i europskih integracija, državni tajnik za politička pitanja, koordinator,

– predstavnik Ministarstva obrane na razini državnog tajnika, zamjenik koordinatora,

– predstavnik Ureda predsjednika Republike Hrvatske na razini savjetnika,

– predstavnik Ureda predsjednice Vlade Republike Hrvatske na razini savjetnika,

– predstavnik Glavnog stožera Oružanih snaga Republike Hrvatske, Ministarstva obrane,

– stalni predstavnik Republike Hrvatske pri Sjevernoatlantskom vijeću, veleposlanik,

– voditelj Izaslanstva Hrvatskog sabora pri Parlamentarnoj skupštini NATO-a,

– predstavnik Ministarstva unutarnjih poslova,

– predstavnik Ministarstva financija,

– predstavnik Ministarstva gospodarstva, rada i poduzetništva,

– predstavnik Ministarstva pravosuđa,

– predstavnik Ministarstva mora, prometa i infrastrukture,

– predstavnik Ministarstva znanosti, obrazovanja i športa,

– predstavnik Ministarstva zdravstva i socijalne skrbi,

– predstavnik Ministarstva zaštite okoliša, prostornog uređenja i graditeljstva,

– predstavnik Ministarstva obitelji, branitelja i međugeneracijske solidarnosti,

– predstavnik Središnjeg državnog ureda za upravljanje državnom imovinom,

– predstavnik Ureda za zakonodavstvo,

– predstavnik Ureda Vijeća za nacionalnu sigurnost,

– predstavnik Sigurnosno-obavještajne agencije,

– predstavnik Vojne sigurnosno-obavještajne agencije,

– predstavnik Državne uprave za zaštitu i spašavanje,

– predstavnik Zavoda za sigurnost informacijskih sustava.

IV.

Unutar Povjerenstva osniva se Savjet međuresornog povjerenstva za NATO (u daljnjem tekstu: Savjet).

Savjet raspravlja aktualne NATO teme i o njima donosi zaključke vodeći računa o njihovoj usklađenosti s ostalim komponentama vanjske politike, prije svega s EU dimenzijom i bilateralnim odnosima s drugim državama.

Članovi Savjeta su:

– predstavnik u Povjerenstvu iz Ministarstva vanjskih poslova i europskih integracija,

– predstavnik u Povjerenstvu iz Ministarstva obrane,

– predstavnik u Povjerenstvu iz Ureda predsjednika Republike Hrvatske,

– predstavnik u Povjerenstvu iz Ureda predsjednice Vlade Republike Hrvatske,

– predstavnik u Povjerenstvu iz Glavnog stožera Oružanih snaga Republike Hrvatske, Ministarstva obrane.

Koordinator Povjerenstva ujedno ima i ulogu koordinatora Savjeta.

Zamjenik koordinatora Povjerenstva je ujedno i zamjenik koordinatora Savjeta.

Savjet se sastaje najmanje jednom mjesečno na poziv koordinatora Savjeta.

V.

Koordinator Povjerenstva saziva sastanke Povjerenstva te predlaže dnevni red.

Koordinator Povjerenstva može sazivati sastanke dijela članova Povjerenstva radi rasprave stručnih tema iz nadležnosti državnih tijela čiji su oni predstavnici.

VI.

Koordinator će u ime Povjerenstva i Savjeta o njihovom radu izvješćivati Vladu Republike Hrvatske i predsjednika Republike Hrvatske.

VII.

Stručne i administrativne poslove za Povjerenstvo i Savjet obavlja Ministarstvo vanjskih poslova i europskih integracija.

VIII.

Danom stupanja na snagu ove Odluke prestaje važiti Odluka o osnivanju Međuresorske radne skupine za suradnju Republike Hrvatske s NATO-om i provedbu »Akcijskog plana za članstvo« (»Narodne novine«, br. 112/2002, 35/2004, 68/2004 i 92/2005), te Odluka o imenovanju nacionalnog koordinatora za »Akcijski plan za članstvo« i predsjednika Međuresorske radne skupine za suradnju Republike Hrvatske s NATO-om i provedbu »Akcijskog plana za članstvo« (»Narodne novine«, broj 18/2004).

IX.

Ova Odluka stupa na snagu danom donošenja, a objavit će se u »Narodnim novinama«.

Klasa: 910-04/09-05/13

Urbroj: 5030109-09-1

Zagreb, 22. rujna 2009.

Predsjednica
Jadranka Kosor, dipl. iur., v. r.

Odluka, NN 116/2009-2871